## Pravilnik o radu Povjerenstva za reviziju

### NN 18/2002 (27.2.2002.), Pravilnik o radu Povjerenstva za reviziju

# ministarstvo hrvat­skih branitelja iz Domovinskog rata

439

Na temelju članka 84. stavak 1. točka 10. Zakona o pravima hrvatskih
branitelja iz Domovinskog rata i članova njihovih obitelji (»Narodne novine«
br. 94/01 ) ministar hrvatskih branitelja iz Domovinskog rata donosi

## PRAVILNIK

### o radu Povjerenstva za reviziju

I. Temeljne
odredbe

Članak 1.

Ovim Pravilnikom utvrđuje se rad Povjerenstva za reviziju  (u daljnjem tekstu: Povjerenstvo) čiji je
djelokrug propisan u članku 78. Zakona o pravima hrvatskih branitelja iz
Domovinskog rata i članova njihovih obitelji ( u daljnjem tekstu: Zakon), a
odnosi se na reviziju:

1 svake ocjene invalidnosti na temelju koje se stječe pravo na:

– profesionalnu rehabilitaciju

– invalidsku mirovinu

2. priznatih obiteljskih mirovina članovima obitelji poginuloga
hrvatskog branitelja

3. priznatih novčanih naknada u visini obiteljske mirovine članovima
obitelji zatočenog ili nestalog hrvatskog branitelja iz Domovinskog rata

Članak 2.

Sukladno članku 78. stavak l. Zakona, Povjerenstvo preispituje svaku
ocjenu invalidnosti koju donosi ovlašteni vještak u mirovinskom osiguranju, a
na temelju koje se stječu prava iz članka 1. ovog Pravilnika.

Povjerenstvo u reviziji, provodi postupak sukladno odredbi članka 78.
stavak 2. Zakona.

Članak 3.

Po obavljenom postupku revizije Povjerenstvo se može sa nalazom
Hrvatskog zavoda za mirovinsko osiguranje suglasiti ili ga ne prihvatiti i
vratiti na ponovni postupak.

U svim predmetima u kojima je priznato pravo na obiteljsku mirovinu
odnosno pravo na novčanu naknadu u visini obiteljske mirovine, a u kojima ne
postoji konačno rješenje o priznatom statusu člana obitelji poginuloga
hrvatskog branitelja iz Domovinskog rata odnosno člana obitelji zatočenoga ili
nestaloga hrvat­skog branitelja iz Domovinskog rata, predmet se mora vratiti
Hrvatskom zavodu za mirovinsko osiguranje na ponovni postupak i obavijest o
istome dostaviti Ministarstvu hrvatskih branitelja iz Domovinskog rata.

II. Sastav i naČin rada
Povjerenstva

Članak 4.

Povjerenstvo je sastavljeno
od 10 liječnika, različite specijalnosti, koje imenuje ministar hrvatskih
branitelja iz Domovinskog rata na način da između njih određuje predsjednika i
zamjenika predsjednika Povjerenstva.

Kod imenovanja, prednost
imaju liječnici koji su sudjelovali u Domovinskom ratu.

Povjerenstvu u radu pomaže
stručno osoblje i to:

– tajnik Povjerenstva

– dipl. pravnik

– informatičari

– stručni suradnik HZMO-a.

Stručno osoblje iz stavka 3.
ovog članka nisu članovi Povjerenstva.

Članak 5.

Povjerenstvo je organizirano
u dva vijeća i radi na sjednicama koje se održavaju svakog radnog dana prema
rasporedu kojeg utvrdi predsjednik Povjerenstva

Sjednicama obaju vijeća
predsjedava predsjednik, zamjenik predsjednika ili član Povjerenstva kojeg on
ovlasti.

Članak 6.

O radu Povjerenstva vodi se
zapisnik.

Zapisnik vodi osoba koju
odredi predsjednik .

Zapisničar sudjeluje u radu
Povjerenstva bez prava odluči­vanja.

Članak 7.

Povjerenstvo može po potrebi
zatražiti stručno mišljenje i dodatno medicinsko vještačenje u slijedećim
ustanovama:

1. Psihijatrijska bolnica
Vrapče (stacionarno liječenje i obrada)

2. KBC Zagreb, Klinika za
bolesti uha, nosa i grla, Audio­loški odjel (pregled i obrada)

3. Nacionalnom centru za
psihotraumu – KBC Dubrava, Za­greb

Hospitalizacije i pregledi
obavljaju se na temelju uputnice liječnika primarne zdravstvene zaštite, a
putne troškove iz pret­hod­nog stavka snosi Ministarstvo hrvatskih branitelja
iz Domovinskog rata.

Preglede u Povjerenstvu od
strane specijalista kirurga, fizijatra, infektologa, specijalista opće
medicine, obavljaju liječnici Povjerenstva, a putne troškove snosi Ministarstvo
hrvatskih branitelja iz Domovinskog rata.

Članak 8.

U cilju provođenja objektivne
revizije Povjerenstvo može po potrebi zatražiti dopunsku dokumentaciju od
Ministarstva obrane i Ministarstva unutarnjih poslova:

1. ratni put postrojbe iz
kojeg se vidi da li je bilo izloženosti traumatskim događanjima za vrijeme
sudjelovanja u Domovinskom ratu;

2. preslike zdravstvenih
kartona ili stranica protokola iz nad­ležnih vojnih postrojbi za vrijeme službe
u oružanim snagama Republike Hrvatske;

3. obradu kriminalističke vojne policije.

4. potvrdu o stradavanju od nadležne vojne postrojbe ili prav­nog
slijednika iste.

Članak 9.

Povjerenstvo donosi pravovaljane
odluke većinom glasova ukupnog broja članova Povjerenstva.

Sve ocjene potpisuje
predsjednik Povjerenstva, a u njegovoj odsutnosti zamjenik predsjednika.

Članak 10.

Po obavljenom postupku
revizije, Povjerenstvo svoju ocjenu dostavlja Hrvatskom zavodu za mirovinsko
osiguranje koje donosi rješenje.

Primjerak rješenja iz
prethodnog stavka Hrvatski zavod za mirovinsko osiguranje dostavlja i
Povjerenstvu.

Članak 11.

Tajnik Povjerenstva obavlja:

1. Poslove uredskog
poslovanja (zaprimanje i pregled akata i otvaranje predmeta, razvrstavanje
akata, raspoređivanje predmeta i akata, upisivanje predmeta i otvaranje
predmeta, dostava predmeta i akata u rad, otpremu akata, razvođenje predmeta i
akata, odlaganje predmeta u pismohran i čuvanje, službenu prepisku)

2. Vodi materijalno
poslovanje (nabava i održavanje materijalno-tehničkih sredstava na korištenju u
Povjerenstvu)

3. Vodi i koordinira poslove
u Povjerenstvu (slaganje medicinske dokumentacije, prijepis ocjena, upis novih
predmeta, slaganje revidiranih predmeta za otpremu, rad na informacijama).

Članak 12.

Pravnu obradu predmeta
obavlja pravnik u suradnji s pravnom službom Hrvatskog zavoda za mirovinsko
osiguranje, Upravom za hrvatske branitelje i članove njihovih obitelji
Ministarstva hrvatskih branitelja iz Domovinskog rata, Personalnom službom i
Službom za vojnu obvezu Uprave za ljudske resurse Ministarstva obrane te
Upravom za skrb Ministarstva unutarnjih poslova.

Članak 13.

Održavanje informatičkog
sustava Povjerenstva obavlja informatičar (programer-operater).

Unos podataka u informatičku
bazu podataka Povjerenstva obavljaju suradnici, po mogućnosti hrvatski
branitelji, koji su završili tečaj informatike u vojarni »Borongaj«.

III. ZAVRŠNE ODREDBE

Članak 14.

Radno
- pravni status članova Povjerenstva kao i osoba koje obavljaju stručne i
administrativne poslove za potrebe Povjerenstva rješavaju državna tijela u
kojima su te osobe u radnom odnosu.

Članak 15.

Tiskanice
o obavljenim revizijama iz članka 1. ovog Pravilnika, sastavlja Povjerenstvo.

Članak 16.

Ovaj Pravilnik stupa na snagu
danom objave u »Narodnim novinama«.

Klasa:
011-01/02-01/8
Urbroj: 519-01-02-01
Zagreb, 20. veljače 2002.

Ministar
**Ivica Pančić,** v. r.

Pravilnik, NN 18/2002-439